Yhteisöjen tuomioistuimen presidentin määräys 3 päivänä toukokuuta 1996. - Saksan liittotasavalta vastaan Euroopan yhteisöjen komissio. - Välitoimet - Täytäntöönpanon lykkääminen - Valtion tuki - EHTY:n perustamissopimus. - Asia C-399/95 R.



Oikeustapauskokoelma 1996 sivu I-02441



Tiivistelmä



Avainsanat

1 Välitoimet - Täytäntöönpanon lykkääminen - Sellaisen päätöksen täytäntöönpanon lykkääminen, jossa vaaditaan sellaisten tukien takaisinmaksamista, jotka on myönnetty terästeollisuuden alalla toimivalle yritykselle sovellettavia menettelysääntöjä rikkoen - Oikeus täyteen ja tehokkaaseen oikeusturvaan - Hyväksyttävyys - Täytäntöönpanon lykkäämiseen on suhtauduttava rajoittavasti

(EHTY:n perustamissopimuksen 39 artikla; komission päätös N:o 3855/91/EHTY)

2 Kumoamiskanne - EHTY:n perustamissopimuksen 33 artiklan 1 kohdan mukaisesti nostettu kanne - Oikeudelliset perusteet - Komissio on ilmeisesti jättänyt noudattamatta perustamissopimuksen määräyksiä tai sen soveltamista koskevaa oikeussääntöä - Käsite "ilmeisesti"

(EHTY:n perustamissopimuksen 33 artiklan 1 kohta)

3 Välitoimet - Täytäntöönpanon lykkääminen - Sellaisen päätöksen täytäntöönpanon lykkääminen, jossa vaaditaan sellaisten tukien takaisinmaksamista, jotka on myönnetty terästeollisuuden alalla toimivalle yritykselle sovellettavia menettelysääntöjä rikkoen - Myöntämisedellytykset - Vakava ja korjaamaton vahinko - Vahinko, joka vaikuttaa terästeollisuuden alan ankaran tukijärjestelmän soveltamisen väistämättömältä seuraukselta - Huomiotta jättäminen

(Komission päätös N:o 3855/81/EHTY)

Tiivistelmä

4 Lykkäyksen myöntäminen sellaisen komission päätöksen täytäntöönpanolle, jossa vaaditaan yhteismarkkinoille soveltumattoman sellaisen valtion tuen maksamista takaisin, joka on myönnetty päätöksen N:o 3855/91/EHTY, jossa määrätään terästeollisuudelle myönnettävää tukea koskevista yhteisön säännöistä, menettelysääntöjä rikkoen, ei itsessään ole yhteensoveltumaton EHTY:n perustamissopimuksen määräysten ja erityisesti sen 39 artiklan kanssa; EHTY:n perustamissopimuksen määräyksiä, jotka koskevat kanteen nostamista yhteisöjen tuomioistuimessa, on syytä tulkita laajasti yksityisten oikeussubjektien oikeussuojan varmistamiseksi.

Se, ettei välitoimia voitaisi määrätä, ei sitä paitsi olisi yhteisön oikeuden sen yleisen periaatteen mukainen, jonka mukaan yksityisillä oikeussubjekteilla on oikeus täyteen ja tehokkaaseen oikeusturvaan; tällä tarkoitetaan sitä, että yksityisten oikeussubjektien väliaikainen suojelu voidaan varmistaa, mikäli se on tarpeen annettavan lopullisen päätöksen täyden tehokkuuden turvaamiseksi.

Ottaen huomioon, että päätöksen N:o 3855/91/EHTY määräysten perusteella jäsenvaltioilla ei ole mitään epäilystä siitä, että niiden velvollisuutena on erityisen vakavaan rikkomukseen syyllistymisen uhalla ilmoittaa taloudellisen tuen antamisesta terästeollisuusyrityksille ja saattaa niiden myöntäminen riippuvaiseksi komission etukäteen määrittelemästä kannasta riippumatta lainojen mahdollisesta määrittelemisestä tueksi, on kuitenkin syytä suhtautua varauksellisesti komission sellaisen päätöksen täytäntöönpanon mahdolliseen lykkäämiseen, jossa lainvastaisesti myönnetty tuki todetaan yhteismarkkinoille soveltumattomaksi ja jossa vaaditaan sen palauttamista.

5 Sovellettaessa EHTY:n perustamissopimuksen 33 artiklan 1 kohdan toista virkettä, jonka mukaan käyttäessään toimivaltaansa ottaa tutkittavaksi kanteet, jotka koskevat komission päätöksen tai suosituksen kumoamista, yhteisöjen tuomioistuin ei kuitenkaan saa tutkia sitä taloudellisista tosiseikoista tai olosuhteista johtuvaa tilanteen arviointia, jonka perusteella komissio on tehnyt päätöksensä tai antanut suosituksensa, ellei ole kanneltu siitä, että komissio on käyttänyt harkintavaltaansa väärin taikka ilmeisesti jättänyt noudattamatta tämän sopimuksen määräyksiä tai sen soveltamista koskevaa oikeussääntöä, käsitteellä "ilmeisesti" tarkoitetaan sitä, että oikeussääntöjen noudattamatta jättäminen on tietynasteista siten, että tämä noudattamatta jättäminen näyttää, perustamissopimuksen määräykset huomioon ottaen, johtuvan sitä tilannetta koskevasta ilmeisestä arviointivirheestä, jonka perusteella päätös on tehty.

6 Se seikka, että komission sellaisen päätöksen välitön täytäntöönpano, jossa määrätään sellainen yhteismarkkinoille soveltumaton valtion tuki maksettavaksi takaisin, joka on myönnetty päätöksen N:o 3855/91/EHTY menettelysääntöjä rikkoen, voi aiheuttaa konkurssin tai yrityksen purkautumisen sekä sosiaalisia seurauksia, joista voi aiheutua asianomaiselle valtiolle huomattavaa vahinkoa, ei ole riittävä peruste päätöksen täytäntöönpanon lykkäämiselle, kun välitoimia koskevassa menettelyssä ei ole esitetty seikkoja, jotka ovat omiaan herättämään epäilyjä sanotun päätöksen pätevyyden suhteen. Itse asiassa vahinko, joka saattaisi olla varma ja jonka aiheutuminen tällaisella lykkäämisellä pyrittäisiin välttämään, olisi ainoastaan terästeollisuuden alan ankaran tukijärjestelmän soveltamisen väistämätön seuraus; tukijärjestelmän tarkoituksena on nimenomaisesti estää - kilpailukykyisten yritysten toiminnan suojelemiseksi - kilpailun kannalta erityisen vahingolliset seuraukset, jotka aiheutuvat sellaisten yritysten toiminnan keinotekoisesta ylläpitämisestä, jotka eivät voisi selviytyä tavanomaisissa markkinaolosuhteissa.